Imtella' Settembru 2, 2021 Filmat: Reuters Kif wieħed jistenna Roberto Benigni seraq ix-xena waqt it-78 edizzjoni tal-Festival tal-Films ta' Venezja. L-attur, komiku u direttur veteran Roberto Benigni rebaħ l-iljun bil-ġwienaħ ta-deheb, is-simbolu tal-Festival, b'rikonoxximent għall-kisbiet kbar li għamel f'ħajtu. Id-diskors tiegħu seraq mhux biss l-attenzjoni ta' dawk preżenti iżda wkoll il-qlub ta' kull min isegwih. B'sens umoristiku tiegħu, Benigni qal li huwa ħaqqu qattus u mhux iljun. L-umiltà tiegħu kompliet tispikka meta stqarr li hu ma kienx denju għal dan il-premju. Id-diskors tiegħu kien ikkaraterizzat l-aktar f'indirizz għal martu Nicoletta Braschi. Huwa qallha li ma jistax jiddedika l-premju għaliha għax dak huwa tagħha. "Għamilna kollox flimkien għal dawn l-40 sena sħaħ. Naf inkejjel il-ħin b'mod wieħed biss – miegħek jew mingħajrek. Nistgħu naqsmu dan l-iljun flimkien. Jien nieħu denbu u l-ġwienaħ tiegħek". Huwa kompla jgħidilha li dak kollu li għamel, irnexxielu jagħmlu grazzi għaliha, għat-talenti tagħha u l-femminilità tagħha. Fid-diskors tiegħu huwa rringrazzja wkoll lil dawk preżenti fosthom lill-President Taljan Segio Mattarella, li t-terminu tiegħu jispiċċa s-sena d-dieħla. Benigni talbu jibqa' ftit ieħor għax ġab il-fortuna lill-pajjiż. Is-serata, li saret skont ir-regoli tal-imxija tal-COVID-19, fetħitha l-attriċi Serena Rossi li ddedikat il-lejla lill-ommijiet Afgani li ġew mifruda minn uliedhom bit-tama li jsalvawhom.